KOMISSION TÄYTÄNTÖÖNPANOASETUS (EU) 2021/469,

annettu 18 päivänä maaliskuuta 2021,

uuden vientiä harjoittavan tuottajan kohtelua koskevan pyynnön hyväksymisestä, siltä osin kuin on kyse Kiinan kansantasavallasta peräisin olevien keraamisten pöytä- ja keittiöesineiden tuonnissa käyttöön otetuista lopullisista polkumyyntitoimenpiteistä, ja täytäntöönpanoasetuksen (EU) 2019/1198 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’,

ottaa huomioon lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa 12 päivänä heinäkuuta 2019 annetun komission täytäntöönpanoasetuksen (EU) 2019/1198 (2) ja erityisesti sen 2 artiklan,

sekä katsoo seuraavaa:

A. VOIMASSA OLEVAT TOIMENPITEET

(1) Neuvosto otti 13 päivänä toukokuuta 2013 neuvoston täytäntöönpanoasetuksella (EU) N:o 412/2013 (3), jäljempänä ’alkuperäinen asetus’, käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevien keraamisten pöytä- ja keittiöesineiden, jäljempänä ’tarkasteltavana oleva tuote’, tuonnissa.

(2) Komissio jatkoi 12 päivänä heinäkuuta 2019 täytäntöönpanoasetuksella (EU) 2019/1198 alkuperäisen asetuksen mukaisten toimenpiteiden voimassaoloa viidellä vuodella perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen.

(3) Komissio muutti 28 päivänä marraskuuta 2019 täytäntöönpanoasetusta (EU) 2019/1198 täytäntöönpanoasetuksella (EU) 2019/2131 (4) asetuksen (EU) 2016/1036 13 artiklan 3 kohdan mukaisen toimenpiteiden kiertämistä koskevan tutkimuksen jälkeen.

(4) Alkuperäisessä tutkimuksessa Kiinan vientiä harjoittavien tuottajien tutkimiseen sovellettiin otantaa perusasetuksen 17 artiklan mukaisesti.

(5) Komissio määritti otokseen valituille kiinalaisille vientiä harjoittaville tuottajille tarkasteltavana olevan tuotteen tuontia koskevat yksilölliset polkumyyntitullit, jotka vaihtelivat 13,1 prosentista 23,4 prosenttiin. Yhteistyöhön osallistuneiden otokseen kuulumattomien vientiä harjoittavien tuottajien osalta otettiin käyttöön 17,9 prosentin suuruinen tulli. Yhteistyöhön osallistuneet otokseen kuulumattomat vientiä harjoittavat tuottajat luetellaan täytäntöönpanoasetuksen (EU) 2019/1198, sellaisena kuin se on korvattuna asetuksella (EU) 2019/2131, liitteessä I. Lisäksi otettiin käyttöön 36,1 prosentin suuruinen koko maata koskeva tulli, jota sovelletaan sellaisten Kiinassa toimivien yritysten tarkasteltavana olevan tuotteen tuontiin, jotka eivät ilmoittautuneet tai eivät toimineet yhteistyössä tutkimuksessa.

(6) Täytäntöönpanoasetuksen (EU) 2019/1198 2 artiklan mukaisesti komissio voi muuttaa kyseisen asetuksen liitettä I myöntämällä uudelle vientiä harjoittavalle tuottajalle painotetun keskimääräisen 17,9 prosentin tullin eli sen tullin, jota sovelletaan yhteistyössä toimineisiin otokseen kuulumattomiin yrityksiin, edellyttäen että uusi Kiinassa toimiva vientiä harjoittava tuottaja toimittaa komissiolle riittävää näyttöä siitä, että a) se ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’; b) se ei ole etuyhteydessä yhteenkään Kiinassa toimivaan viejään tai tuottajaan, johon sovelletaan alkuperäisellä asetuksella käyttöön otettuja polkumyynnin vastaisia toimenpiteitä; ja c) se on tosiasiallisesti vienyt tarkasteltavana olevaa tuotetta unioniin alkuperäisen tutkimusajanjakson päättymisen jälkeen tai sillä on peruuttamaton sopimusvelvoite merkittävän tuotemäärän viemiseksi unioniin.

B. UUDEN VIENTIÄ HARJOITTAVAN TUOTTAJAN KOHTELUA KOSKEVA PYYNTÖ

(7) Yritys Hunan Legend Porcelain Industry Co., Ltd., jäljempänä ’Hunan Legend’ tai ’pyynnön esittäjä’, pyysi komissiolta uuden vientiä harjoittavan tuottajan kohtelua, jolloin siihen sovellettaisiin samaa 17,9 prosentin tullia kuin se, jota sovelletaan yhteistyöhön osallistuneisiin otokseen kuulumattomiin kiinalaisiin tuottajiin. Pyynnön esittäjä ilmoitti täyttävänsä kaikki kolme täytäntöönpanoasetuksen (EU) 2019/1198 2 artiklassa säädettyä edellytystä.

(8) Voidakseen määrittää, täyttikö pyynnön esittäjä täytäntöönpanoasetuksen (EU) 2019/1198 2 artiklan mukaiset uuden vientiä harjoittavan tuottajan kohtelun myöntämisedellytykset, komissio lähetti ensin pyynnön esittäjälle kyselylomakkeen, jossa pyydettiin näyttöä näiden edellytysten täyttymisestä.

(9) Kyselyvastauksen analysoinnin jälkeen komissio pyysi lisätietoja ja asiaa tukevaa näyttöä, jotka pyynnön esittäjä toimitti.

(10) Komissio pyrki tarkastamaan kaikki tiedot, jotka se katsoi tarpeellisiksi sen määrittämiseksi, täyttikö pyynnön esittäjä uuden vientiä harjoittavan tuottajan kohtelun myöntämisedellytykset. Tätä varten komissio analysoi pyynnön esittäjän kyselyvastauksessaan toimittaman näytön tarkastelemalla useita verkossa olevia tietokantoja, kuten Orbis (5)- ja Qichacha (6)-tietokantaa, ja vertaamalla yrityksen tietoja aiemmissa tapauksissa toimitettuihin ja verkossa julkisesti saatavilla oleviin tietoihin. Samanaikaisesti komissio myös ilmoitti unionin tuotannonalalle esittäjän pyynnöstä ja pyysi unionin tuotannonalaa toimittamaan huomautuksia tarvittaessa. Unionin tuotannonalalta ei saatu huomautuksia.

C. PYYNNÖN TARKASTELU

(11) Siltä osin kuin on kyse täytäntöönpanoasetuksen (EU) 2019/1198 2 artiklan a alakohdassa vahvistetusta edellytyksestä eli siitä, että pyynnön esittäjä ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’, komissio totesi, että pyynnön esittäjää ei ollut tuolloin olemassa yhtiönä. Hunan Legendin yhtiöjärjestys ja toimilupa ovat peräisin toukokuulta 2014. Näin ollen pyynnön esittäjä ei ole voinut viedä tarkasteltavana olevaa tuotetta unioniin tutkimusajanjakson aikana, joten se täyttää tämän edellytyksen.

(12) Siltä osin kuin on kyse täytäntöönpanoasetuksen (EU) 2019/1198 2 artiklan b alakohdassa vahvistetusta edellytyksestä eli siitä, että pyynnön esittäjä ei ole etuyhteydessä yhteenkään viejään tai tuottajaan, johon sovelletaan alkuperäisellä asetuksella käyttöön otettuja polkumyyntitoimenpiteitä, komissio totesi, että Hunan Legend ei ole etuyhteydessä yhteenkään niistä kiinalaisista vientiä harjoittavista tuottajista, joihin sovelletaan alkuperäisiä polkumyyntitoimenpiteitä. Qichachan mukaan Hunan Legendin ainoa osakas, Liang Feiqiao, ei omista Hunan Legendin lisäksi muita tarkasteltavana olevan tuotteen tuotantoa, jalostusta, myyntiä tai ostoa harjoittavia yrityksiä eikä tällaisten yritysten osakkeita. Kun Hunan Legend perustettiin, osakkeenomistustilanne oli kuitenkin erilainen. Marraskuuhun 2016 asti eräällä tarkasteltavana olevaa tuotetta valmistavalla kiinalaisella vientiä harjoittavalla tuottajalla, Hunan Hualian China Industry Co. Ltd.:llä, jäljempänä ’Hunan Hualian’, johon sovelletaan yksilöllistä 18,3 prosentin tullia, oli 49 prosenttia Hunan Legendin osakkeista ja Liang Feiqiao omisti loput 51 prosenttia osakkeista. Marraskuussa 2016 Hunan Hualian siirsi kaikki osakkeensa Liang Feiqiaolle näiden kahden osapuolen tekemällä osakkeiden siirtosopimuksella, jossa vahvistettiin jakoa koskevat ehdot. Siirron jälkeen Liang Feiqiaosta tuli Hunan Legendin ainoa osakkeenomistaja, ja pyynnön esittäjän ja Hunan Hualianin yhteys päättyi.

(13) Hunan Legend aloitti viennin vuoden 2017 lopussa ja EU:hun suuntautuvan viennin vuodesta 2019 eli sen jälkeen, kun Hunan Hualian luopui osuudestaan vuonna 2016. Myöskään Hunan Legendin rakennetta koskevien keskeisten asiakirjojen, sen yhtiöjärjestyksen ja myyntireskontran perusteella ei vaikuta siltä, että pyynnön esittäjällä olisi siihen etuyhteydessä olevia yrityksiä. Yhteenvetona todetaan, että komissio ei havainnut komission täytäntöönpanoasetuksessa (EU) 2015/2447 (7) määriteltyjen etuyhteyksien olemassaoloa. Näin ollen pyynnön esittäjä täyttää tämän edellytyksen.

(14) Siltä osin kuin on kyse täytäntöönpanoasetuksen (EU) 2019/1198 2 artiklan c alakohdassa vahvistetusta edellytyksestä eli siitä, että pyynnön esittäjä joko tosiasiallisesti vei tarkasteltavana olevaa tuotetta unioniin alkuperäisen tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi unioniin, komissio totesi, että pyynnön esittäjä oli harjoittanut vientiä unioniin vuonna 2019 eli alkuperäisen tutkimusajanjakson jälkeen. Pyynnön esittäjä toimitti laskuja, pakkausluettelon, konossementin ja maksukuitin tilauksesta, jonka Tanskassa toimiva yritys oli tehnyt vuonna 2019. Näin ollen pyynnön esittäjä täyttää tämän edellytyksen.

(15) Tämän mukaisesti pyynnön esittäjä täyttää kaikki kolme täytäntöönpanoasetuksen (EU) 2019/1198 2 artiklassa asetettua uuden vientiä harjoittavan tuottajan kohtelun myöntämisedellytystä, ja pyyntö olisi sen vuoksi hyväksyttävä. Tämän johdosta pyynnön esittäjälle olisi asetettava alkuperäisen tutkimuksen yhteistyössä toimineita otokseen kuulumattomia yrityksiä koskeva 17,9 prosentin polkumyyntitulli.

D. ILMOITTAMINEN OSAPUOLILLE

(16) Pyynnön esittäjälle ja unionin tuotannonalalle ilmoitettiin ne olennaiset tosiseikat ja huomiot, joiden perusteella katsottiin asianmukaiseksi myöntää yritykselle Hunan Legend Porcelain Industry Co., Ltd., jäljempänä ’Hunan Legend’, polkumyyntitulli, jota sovelletaan alkuperäisen tutkimuksen yhteistyössä toimineisiin otokseen kuulumattomiin yrityksiin.

(17) Osapuolille annettiin mahdollisuus esittää huomautuksia. Huomautuksia ei saatu.

(18) Tämä asetus on perusasetuksen 15 artiklan 1 kohdalla perustetun komitean lausunnon mukainen,

ON HYVÄKSYNYT TÄMÄN ASETUKSEN:

1 artikla Lisätään seuraava yritys täytäntöönpanoasetuksen (EU) 2019/1198 liitteessä I olevaan yhteistyössä toimineiden otokseen kuulumattomien yritysten luetteloon: Yritys Taric- lisäkoodi Hunan Legend Porcelain Industry Co., Ltd. C608

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä maaliskuuta 2021. Komission puolesta Ursula VON DER LEYEN Puheenjohtaja

(1) EUVL L 176, 30.6.2016, s. 21.

(2) EUVL L 189, 15.7.2019, s. 8.

(3) Neuvoston täytäntöönpanoasetus (EU) N:o 412/2013, annettu 13 päivänä toukokuuta 2013, lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 131, 15.5.2013, s. 1).

(4) Komission täytäntöönpanoasetus (EU) 2019/2131, annettu 28 päivänä marraskuuta 2019, lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen annetun täytäntöönpanoasetuksen (EU) 2019/1198 muuttamisesta (EUVL L 321, 12.12.2019, s. 139).

(5) Orbis on maailmanlaajuinen yritystiedon tietokanta, joka kattaa yli 220 miljoonaa yritystä koko maailmassa. Se tarjoaa pääasiassa standardoitua tietoa yksityisistä yrityksistä ja yritysrakenteista.

(6) Qichacha on yksityinen, voittoa tavoitteleva kiinalaisomisteinen tietokanta, joka tarjoaa yritystietoja, luottotietoja ja analyyseja Kiinaan sijoittautuneista yksityisistä ja julkisista yhtiöistä kuluttajille/ammattikäyttäjille.

(7) Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558). Täytäntöönpanoasetuksen (EU) 2015/2447 (EU:n tullikoodeksi) 127 artiklan mukaisesti kahden henkilön katsotaan olevan etuyhteydessä keskenään, jos jokin seuraavista edellytyksistä täyttyy: a) he ovat johtokunnan tai hallintoneuvoston jäseniä toistensa yrityksissä; b) he ovat oikeudelliselta asemaltaan liikekumppaneita; c) toinen on toisen palveluksessa; d) kolmas osapuoli suoraan tai välillisesti omistaa, valvoo tai pitää hallussaan vähintään viittä prosenttia kummankin liikkeeseen lasketuista äänioikeutetuista osakkeista tai osuuksista; e) toinen valvoo toista suoraan tai välillisesti; f) kolmas osapuoli valvoo molempia suoraan tai välillisesti; g) he yhdessä valvovat kolmatta osapuolta suoraan tai välillisesti; tai h) he ovat saman perheen jäseniä. Henkilöiden, jotka ovat liiketoimissaan keskenään sidoksissa siten, että toinen toimii toisen yksinedustajana, yksinmyyjänä tai toimiluvan yksinhaltijana, nimikkeestä riippumatta, katsotaan olevan etuyhteydessä keskenään ainoastaan, jos nämä täyttävät jonkin edellisessä virkkeessä esitetyistä perusteista.